Estudo contratado por Pescanova recoñece impactos críticos en Touriñán - Verdegaia\nSet 18, 2009 | Urbanismo, Infraestruturas e Territorio | 0 |\nA Federación Ecoloxista Galega quere saír ao paso das declaracións do presidente da Xunta sobre a ausencia de impacto ambiental da piscifactoría de Touriñán. A FEG lémbralle a Feixóo que tódalas actuacións sobre o medio ambiente teñen impacto ambiental. Resulta imposible non recoñecer a presenza de impacto ambiental salvo que se queira enganar vilmente aos cidadáns.\nO impacto ambiental deste complexo industrial sobre o istmo de Touriñán resultaría desproporcionado e unha auténtica atrocidade, contraposto a Lei 7/2008, do 7 de xullo, de Protección da Paisaxe de Galicia.\nDe prosperar a piscifactoría só cabería solicitar á Xunta que os seus planos de suposta "austeridade" incluíran a eliminación da súa recente creada Dirección Xeral de Sostibilidade e Paisaxe, por demostrarse coma un departamento sen sentido e totalmente inservible para a protección do territorio, organismo do que a FEG agarda que o seu director, D.Manuel Borobio Sanchiz, especialista na ordenación territorial, faga un pronunciamento ao respecto.\nA FEG lembra que o proxecto tivo que pasar dúas veces por exposición pública de avaliación ambiental, xa que o primeiro estudo era de nula calidade técnica e indefendible, e PESCANOVA viuse obrigada a repetir o proceso contratando ao Instituto de Investigacións Tecnolóxicas da Universidade de Santiago de Compostela, sendo dirixido o estudo polo catedrático D.Felipe Macías.\nO segundo estudo, contratado e pagado por PESCANOVA, non pode eludir, tal e como se fixera no primeiro, o inevitable impacto ambiental, pero consegue vestilo como ditame favorable grazas á pericia argumental e de interpretación que permite driblar principios da lexislación ambiental, o que fai posible que o que resulta crítico para a paisaxe e a destrución de biodiversidade e recursos mariños, nun espazo natural protexido, se poida compatibilizar sen obxección ambiental algunha.\nAínda así, o documento recoñece afeccións que chegan ao grado de maior impacto da avaliación ambiental: os de nivel crítico. Tamén recoñece numerosas afeccións severas e moderadas, suficientes como para derrubar calquera proxecto en condicións obxectivas. Pero as súas conclusións finais dan un xiro brusco pasando de puntillas sobre as graves afeccións ambientais e afondando noutros aspectos estériles dende o prisma ambiental e derivando a outras xustificacións fóra de estudo relativas á suposta relevancia socioeconómica.\nEntre as afeccións que recolle o estudo destaca a cualificación máxima de impacto, a de crítico, sobre a paisaxe e que afectaría a todo o contorno do cabo Touriñán. Tamén se refire ao impacto por vertedura de residuos, na que se recoñece unha afección de moderada, severa e crítica sobre a biodiversidade mariña da zona intermareal e fondos mariños próximos, no que figura literalmente coma "perda da biodiversidade por desaparición progresiva de crustáceos, moluscos", nunha zona que ten un alto valor marisqueiro, principalmente de percebe e outros crustáceos.\nAnteriorAs Brañas do Sar ameazadas polo asfalto e o cemento\nSeguinteReunión co conselleiro de Medio Ambiente e alegación ó Documento de Inicio do novo Plano de Residuos


A terceira edición do programa Camiño Escena Norte levará as artes escénicas por nove municipios galegos - Camino Escena Norte\nA terceira edición do programa Camiño Escena Norte levará as artes escénicas por nove municipios galegos\nO proxecto artístico e profesional, que se vertebra no territorio que percorre o Camiño no Norte da península e que conta co apoio da Xunta, celebrarase entre o 12 de setembro e o 10 de outubro en Asturias, Cantabria, Euskadi e Galicia.\nFuncións, coloquios virtuais, obradoiros ou charlas coas compañías participantes son algunhas das actividades abertas ao público que propón a iniciativa; que neste 2021, e baixo o lema Volver camiñar, impulsa estancias de intercambio para a creación ou encontros profesionais no sector.\nO público galego poderá gozar das propostas de compañías asturianas, cántabras e vascas, mentres que as galegas Elefante Elegante, Nova Galega de Danza e Tanxarina actuarán en Xixón, Mieres ou Mutriku, entre outras localidades.\nA terceira edición do programa de intercambio artístico e profesional Camiño Escena Norte achegará, a partir do vindeiro 12 de setembro e até o 10 de outubro, numerosas propostas escénicas de diversas disciplinas e formatos por nove localidades galegas.\nO Museo Centro Gaiás, na Cidade da Cultura, acolleu esta mañá a presentación da nova edición dun proxecto que, por terceiro ano consecutivo, pretende expandir e dinamizar o sector escénico que se vertebra arredor do territorio que percorre o Camiño no Norte da península. Baixo o lema Volver camiñar, neste 2021 o programa consolidará a súa ambiciosa proposta de aposta pola creación de proximidade e contará cun total de 11 espectáculos en xira, no marco do programa de exhibición Itinerario Constelacións, e 37 sedes repartidas nas catro comunidades autónomas; ademais de incrementar o número de actividades paralelas de mediación arredor dos espectáculos e de encontros co público, cada vez máis amplo e diverso.\nNo caso de Galicia, no que o programa conta co apoio destacado da Xunta de Galicia, o público poderá gozar ao vivo de sete espectáculos que xirarán polas sedes que conforman a rede de produción escénica no territorio, que este ano ascenden a nove logo da incorporación de Melide. Así, Arzúa, Lugo, Melide, Mondoñedo, Negreira, Ribadeo, Santiago de Compostela, Sobrado dos Monxes e Vilalba acollerán nove funcións das compañías asturianas A66 Producciones (Abre el ojo) e Meraki Cía (Amalgama); das cántabras Anabel Díez / El Tejo Producciones (La casa de Bernarda Alba), Babirusa Danza (La naturaleza del silencio) e La Machina Teatro (Olivia y las plumas); e das vascas Marie de Jongh (Ikimilikiliklik. Mi pequeña) e Ados Teatroa (Lloviendo ranas).\nXunto ás funcións, integradas no Itinerario Constelacións, Camiño Escena Norte espalla a súa actividade coa liña de programación Camiño Expandido, de xeito que as exhibicións se acompañarán de diversas actividades paralelas de mediación arredor dos espectáculos, como obradoiros de contextualización ou de movemento, ademais de encontros coas compañías ao finalizar a función.\nEstas actividades dirixidas ao público xeral, enmarcadas na liña Refuxiosda programación do Camiño Expandido, tamén inclúen iniciativas de participación -que se darán a coñecer nas RRSS de Camiño Escena Norte e na web, www.escenanorte.com-, e oito encontros en liña. Os encontros comezarán a semana que vén e, nun primeiro momento, darán a coñecer as compañías participantes no Itinerario Constelacións e os seus espectáculos. O luns 6 presentaranse as compañías galegas; o martes 7 as asturianas, o mércores 8 as cántabras e o xoves 9 as vascas. Todos os encontros poderanse seguir, ao vivo, entre as 20.00 e as 21.00 horas no Youtube de Camiño Escena Norte.\nA partir do luns 13, e de xeito semanal (todos os luns durante catro semanas), celebraranse encontros en liña con distintos axentes do sector autonómico e estatal nos que se reflexionará sobre cuestións de actualidade, retos e problemáticas das artes escénicas profesionais. As mesas, abertas ao público e que se poderán seguirna canle de Youtube do programa (de 20 a 21 horas), serán: Residencias e centros de creación: cara unha apertura dos espazos alén da exhibición (13 de setembro), Circuítos escénicos profesionais de distribución de artes escénicas: Modelos de funcionamiento e retos de futuro (20 de setembro), Artes escénicas e sustentabilidade: retos de futuro (27 de setembro); e Deixade que o teatro cure: as artes escénicas como catalizadores de procesos de mellora persoal e social (3 de outubro).\nA escena galega viaxa a Asturias, Cantabria e Euskadi\nNo marco deste programa de intercambio e de promoción da diversidade lingüística e de formatos escénicos, tres compañías galegas levarán a Asturias, Cantabria ou Euskadi os seus espectáculos para amosar as algunhas das producións máis recentes na nosa escena. É o caso de Elefante Elegante (Dreaming Juliet), Tanxarina (A galiña azul) e Nova Galega de Danza (Leira), esta última finalista dos Premios Max 2021. As localidades de Xixón, Mieres, Potes, Torrelavega, Castro Urdiales, Santoña, Santander, Eibar e Mutriku acollerán, ademais das funcións, diversos obradoiros e encontros co público.\nProgramación para público profesional: Cruzamentos e Habitación Peregrina Pro\nCamiño Escena Norte conta tamén con actividades específicas dirixidas ao público profesional, coa intención de favorecer a dinamización do sector e promover sinerxías entre a produción galega, asturiana, cántabra e vasca. Así, a programación profesional, enmarcada na liña Vieiros (dentro da programación Camiño Expandido), conta con dúas iniciativas concretas: as estancias de intercamio Cruzamentos e a segunda edición do encontro Habitación Peregrina Pro.\nCruzamentos é un programa de estancias de intercambio escénico, artístico e profesional, que promove a creación, investigación e formación escénica á vez que favorece a xeración e fortalecemento dun tecido de espazos cómplices entre Galicia, Asturias, Cantabria e Euskadi que conecten o traballo de creadores e compañías dos catro territorios. Neste 2021 desenvolveransecatro estancias, unha en cada comunidade participante. No caso de Galicia, os espazos nos que se darán os intercambios serán a Cidade da Cultura e o Auditorio Municipal de Negreira e contarán coa participacición da compañía galegaLicenciada Sotelo e da cántabra Babirusa Danza. Precisamente nesta xornada comeza a estancia na Cidade da Cultura sobre investigación arredor do proxecto Mortais e vulnerables; e que decorrerá desde o luns 6 no Auditorio de Negreira. O programa Cruzamentos tamén levará ás galegas Ibuprofeno Teatro, Caramuxo Teatro e Pedras de Cartón a participar noutras estancias de intercambio en Asturias e Euskadi,\nNo marco da programación profesional, entre os días 14 e 16 de setembro desenvolverase a segunda edición de Habitación Peregrina Pro, o encontro profesional de artes escénicas de Camiño Escena Norte. O centro cultural O Vello Cárcere de Lugo acollerá esta iniciativa, centrada en conectar aos diferentes axentes do sector nas catro comunidades autónomas participantes no proxecto, e que representan a máis dun cento de compañías.\nA iniciativa conta co apoio económico de gobernos e institucións das catro comunidades autónomas implicadas, así como do Goberno de España a través do Ministerio de Cultura e Deporte e do INAEM, e do grupo Vegalsa-Eroski como patrocinador principal. En Galicia, Camiño Escena Norte conta co apoio destacado da Axencia Galega das Industrias Culturais (Agadic) da Xunta de Galicia, ademais da Fundación SGAE, a Deputación de Lugo, a Deputación da Coruña e o Concello de Lugo.


Certified Hacking Forensic Investigator « Atrás\nCCHFI 312-49 Certified Hacking Forensic Investigator\nPeríodo de inscrición : 09/05/2019 - 23/05/2019\nProba de selección : 28/05/2019 (11:00)\nPeríodo de docencia : 11/06/2019 - 28/06/2019\nAs tecnoloxías dixitais están a cambiar a maneira de facer negocios. Así como as organizacións rapidamente aceptan as tecnoloxías dixitais como as nubes, big data, IoT e outros, o contexto de investigación dixital é máis relevante. O crecente número de ataques cibernéticos e crimes cambiou o rol de investigadores forenses de ADN a Dixitais.\nCHFIv9, a última versión do programa foi deseñada por profesionais expertos no manexo de evidencias dentro de investigacións de cibercrimenes. Foi desenvolvido por un panel de investigadores expertos en problemas a investigacións e por profesionais da industria, establecéronse os estándares para as mellores prácticas en investigacións dixitais. Ademais, tamén está dedicado a aumentar o nivel de coñecemento, comprensión e habilidades en ciberseguridad e Investigación.\nCHFIv9 presenta unha perspectiva detalladamente metodolóxica respecto das investigacións forenses e análises de evidencias dixitais. Prové as habilidades necesarias para a identificación de Pegadas dixitais e a recompilación de evidencia en caso de persecución penal. A certificación fortifica o nivel de aplicación de coñecementos de quen estea interesado na integridade das redes e investigacións dixitais.\nO obxectivo da formación é axudarlle a dominar a metodoloxía dun Hacker Forensic Investigator. Os asistentes, unha vez superado o exame correspondente, lograrán obter unha das certificacións de maior interese global: CHFI - Computer Hacking Forensic Investigator.\nAo finalizar este curso, os estudantes serán capaces de:\n• Realizar resposta a incidentes e forenses\n• Realizar recompilacións de evidencia electrónica\n• Realizar adquisicións forenses dixitais\n• Realizar bit- stream Imaging / adquisición dos medios dixitais confiscados durante o proceso de investigación\n• Examinar e analizar texto, gráficos, multimedia e imaxes dixitais\n• Levar a cabo exames exhaustivos das unidades de disco duro do computador e outros medios de almacenamento de datos electrónicos\n• Recuperar información e datos electrónicos de discos duros de computadoras e outros dispositivos de almacenamento de datos\n• Seguir estritos datos e procedementos de manexo de probas\n• Manter a pista de auditoría (é dicir, a cadea de custodia) e a integridade da evidencia\n• Facer traballos de exame técnico, análise e notificación de probas baseadas en computadoras\n• Preparar e manter os expedientes\n• Utilizar ferramentas forenses e métodos de investigación para atopar datos electrónicos, incluíndo historia de uso da internet, documentos de procesamento de textos, imaxes e outros arquivos\n• Reunir información volátil e non volátil de Windows, MAC e Linux\n• Recuperar arquivos e particións eliminados en Windows, Mac VOS X e Linux\n• Realizar procuras de palabras crave incluíndo o uso de palabras ou frases de destino\n• Investigar eventos para evidenciar ameazas ou ataques internos\n• Apoiar a xeración de informes de incidentes e outras garantías\n• Investigar e analizar todas as actividades de resposta relacionadas con incidentes cibernéticos\n• Planificar, coordinar e dirixir as actividades de recuperación e as tarefas de análises de incidentes\nCHFI 312-49 Certified Hacking Forensic Investigator\nO curso CHFI está destinado a todas as persoas interesadas en investigacións forenses dixitais, avogados/as, consultores/as legais, corpos oficiais: oficiais de policía, axentes federais, defensa e milicia, detectives e investigadores/as, responsables de incidentes e membros de equipo; xerentes de seguridade da información, defensores/as de redes; profesionais, directores/as e xerentes IT; enxeñeiros/as en sistemas e redes, analistas e consultores/as de seguridade.\nÉ necesario ter a capacidade de ler textos técnicos en inglés.\nO noso equipo de formación son persoas con máis de 5 anos de experiencia en áreas de alta especialización técnica nos ámbitos de aplicación. Dispoñen das certificacións oficiais do fabricante (neste caso EC Council) para impartir estes cursos.\nMódulo 01: A informática forense no mundo actual\nMódulo 02: Proceso de investigación na informática forense\nMódulo 03: Entendendo os Discos Duros e o Sistema de Ficheiros\nMódulo 04: Adquisición e duplicación de datos\nMódulo 06: Análise forense do Sistema Operativo\nMódulo 07: Forense de rede\nMódulo 13: Forense en dispositivos móbiles\nMódulo 14: Redacción e presentación de informes forenses


A solicitude de comparecencia de Feijóo para dar conta das reunións con Dorribo presentaráse na Xunta de Portavoces - PSdeG-PSOE\nInicio Parlamento de Galicia A solicitude de comparecencia de Feijóo para dar conta das reunións con Dorribo presentaráse na Xunta de Portavoces\n17.10.2011 32641281A Abel Losada, Operación Campeón 0\nO portavoz do Grupo Parlamentario dos Socialistas de Galicia, Abel Losada, presentarán na próxima Xunta de Portavoces da Cámara autonómica a solicitude de comparecencia do presidente da Xunta para dar conta das súas reunións co empresario Jorge Dorribo, procesado na Operación Campeón, e a seguinte concesión de 4 millóns de euros en axudas presuntamente irregulares.\nO responsable socialista reclama ao presidente da Xunta que dea conta en sede parlamentaria da implicación do parlamentario do PP Pablo Cobián como mediador dese encontro, tal e como Feijóo xa admitiu publicamente. Lembrou que logo de aquela xuntanza, en outubro de 2010, o empresario lugués continuou a rolda de entrevistas con diversos conselleiros para recibir as axudas polas que o Igape foi intervido.\nLosada sinala que Feijóo debe explicar “por qué non deu a coñecer a súa reunión con Dorribo cando saltou a Operación Campión” e si lle entregou o resultado destes contactos á xuíz competente no caso.\nAcusouno de desenvolver un “exercicio de escapismo parlamentario” ao rexeitar as solicitudes de comparecencia do conselleiro de Economía e Industria pola situación do Igape e non subministrar a información solicitada polo Grupo Socialista dende o mes de maio.\nEngadiu que “mentres predica transparencia a realidade é que o presidente da Xunta agocha o que sabe”, polo que reclamou as actas dos encontros co empresario lugués para “despexar calquera tipo de dúbida sobre a súa xestión”. Os socialista galegos tamén reclamaron a comparecencia dos conselleiros de Economía e Industria, Facenda, Sanidade e Infraestruturas para que dean conta da súa implicación no caso.\nDixo que a realidade da Operación Campión é que un deputado do PP, Pablo Cobián, actuou como intermediario entre os intereses de Dorribo e a Xunta, polo que ten pedido o suplicatorio do Tribunal Superior de Xustiza de Galicia, e hai 6 altos cargos imputados, deixando ao Igape “descabezado e a medio gas”.\nArtigo anterior\tCaamaño afirma que os socialistas vencerán ás enquisas, “porque en Galicia xa sabemos a onde conducen as políticas do PP” Artigo seguinte\tA Xunta non mantivo ningunha reunión co PSdeG para acadar consenso sobre a reforma da PCP\nAbel Losada: “A visita do presidente de México a España é unha magnífica ocasión para amosar os contratos de PEMEX”